คลอดประกันน้ำท่วม‘เบี้ยถูก’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

สมาคมฯเล็งขายกลางปีนี้ 200บาท/ปีพ่วงก่อการร้าย
โพสต์ทูเดย์ — สมาคมประกันวินาศภัย รุกเล็งคลอดประกันราคาถูกคุ้มครองภัยธรรมชาติพ่วงก่อการร้าย 
นายอานนท์ โอภาสพิมลธรรม ประธานคณะกรรมการประกันภัยทรัพย์สิน สมาคมประกันวินาศภัย เปิดเผยว่า ทางสมาคมอยู่ระหว่างพัฒนาแบบประกันภัยราคาประหยัดรูปแบบใหม่ที่ให้ความคุ้มครองเพิ่มเติมทั้งในส่วนของภัยธรรมชาติและภัยก่อการร้าย รวมเป็น 5 ภัยหลัก ประกอบด้วย 1.ภัยจากน้ำท่วม 2.ภัยจากแผ่นดินไหว 3.ภัยจากฟ้าผ่า 4.ภัยจากลูกเห็บ และ 5.ภัยก่อการร้าย ซึ่งทางผู้เอาประกันต้องมีกรมธรรม์หลักที่เป็นแบบประกันอัคคีภัยสำหรับที่อยู่อาศัยก่อน ถึงจะซื้อประกันภัยส่วนเพิ่ม 5 ภัยหลักได้
สำหรับแบบประกันส่วนเพิ่ม 5 ภัยหลักนี้ ทางสมาคมได้กำหนดทุนประกันเบื้องต้นไว้ที่ 5 หมื่นบาท และคิดค่าเบี้ยที่ 200 บาท ระยะเวลาคุ้มครอง 1 ปี โดยอยู่ระหว่างเจรจากับบริษัทประกันภัยต่อในต่างประเทศเพื่อให้มารับงานนี้ และหาข้อมูลด้านความเสี่ยงที่อาจเกิดขึ้นจากภัยธรรมชาติที่มีแนวโน้มเพิ่มขึ้น และมีความรุนแรงมากขึ้น
“หลังจากเกิดเหตุการณ์ความไม่สงบขึ้นในช่วงกลางปี สมาคมก็มานั่งคิดกันว่าจะทำอย่างไรให้ประชาชนมีโอกาสซื้อประกันก่อการร้ายได้บ้าง แต่พอมีเหตุการณ์น้ำท่วมช่วงปลายปีเกิดขึ้นมาอีก จึงตัดสินใจนำภัยก่อการร้ายและภัยธรรมชาติต่างๆ มารวมกันเพื่อให้ความคุ้มครองทีเดียวเลย โดยตั้งธงให้เป็นแบบประกันราคาประหยัดที่ประชาชนสามารถเข้าถึงได้ ซึ่งทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก็สนับสนุนเต็มที่ เพราะอยากให้ประชาชนหันมาทำประกันเพื่อลดความเสี่ยงให้กับครอบครัวมากขึ้น แต่สิ่งที่ห่วงตอนนี้ คือ การจัดหาประกันภัยต่อต่างประเทศในราคาเบี้ยที่ไม่สูงมากนัก” นายอานนท์ กล่าว
อย่างไรก็ตาม คาดว่าประกันส่วนเพิ่ม 5 ภัยหลักนี้ จะออกมาขายให้กับประชาชนได้ประมาณกลางปีนี้ โดยจะทำเป็นลักษณะโครงการร่วมกันกับบริษัทประกันต่างๆ หรือพูล เพื่อบริหารจัดการร่วมกัน ซึ่งหากบริษัทประกันภัยต่อต่างประเทศไม่ยอมรับความเสี่ยงไว้หมด ก็อาจเสนอให้รัฐบาลเข้ามาช่วยรับผิดชอบก็ได้เช่น บริษัทรับประกันภัยต่อต่างประกันรับความเสี่ยงได้แค่ 5,000 ล้านบาท ต่อเหตุการณ์ รัฐบาลก็อาจรับความเสี่ยงส่วนเกินก็ได้ ซึ่งก็มีรูปแบบเดียวกับที่ญี่ปุ่น กรณีเกิดเหตุการณ์แผ่นดินไหวกับที่อยู่อาศัยของประชาชน
สำหรับแบบประกันอัคคีภัยที่อยู่อาศัย ปัจจุบันจะมีด้วยกัน 3 แบบ คือ 1.กรมธรรม์แบบธรรมดา ซึ่งให้ความคุ้มครองแบบเฉลี่ยทุน มีความคุ้มครอง ไฟไหม้ ฟ้าผ่า ระเบิด ภัยจากยวดยานพาหนะ ภัยจากของตกจากฟ้า และภัยเปียกน้ำแต่ไม่ใช่น้ำท่วม 2. กรมธรรม์บ้านอยู่อาศัยราคาประหยัด เบี้ย 600 บาท คุ้มครอง 6 แสน เป็นแบบที่ไม่เฉลี่ยทุน เสียหายเท่าไหร่จ่ายเท่านั้น แต่ไม่เกินทุนประกัน และ 3. กรมธรรม์แบบประหยัดหรือไมโคอินชัวรันส์ เบี้ย 500 บาท คุ้มครอง 5 แสนบาท คุ้มครองไฟไหม้ ฟ้าผ่า และระเบิด